65-vuotias mies luuli tehneensä hyvät kaupat netissä – joutui julman ja kalliin vedätyksen uhriksi

Lahden seudulla asuva mies uskoi tekevänsä kunnon sijoituksen ostaessaan 300 eurolla bitcoineja. Miehen tarkoituksena oli ostaa kryptovaluuttaa kotimaiselta yritykseltä.

Jokin meni kuitenkin tammikuisena torstaina pieleen ja mies huomasi siirtyneen sivustolle, jolta oli mahdollista ostaa suoraan bitcoineja. Hän oli ostavinaan valuutat mobiilimaksulla.

Ei mennyt kauaakaan, kun 65-vuotias mies alkoi saada englanninkielisiä puheluja.

Päijäthämäläismiehen heikon kielitaidon ja puhelinsoiton kovan taustamelun vuoksi hänelle ei oikein selvinnyt mitä hänelle kerrottiin. Pian alkoi tulla myös englanninkielisiä sähköposteja ulkomaalaisilta henkilöiltä.

Pari viikkoa kului bitcoinien ostosta, kun miehelle tuli puhelu ja häneltä pyydettiin pankkitietoja, jotta 300 euron rahasumma voitaisiin palauttaa hänelle. Miehen tulisi antaa soittajalle vain tilitiedot ja pankkitunnukset, niin rahat palautettaisiin.

Päijäthämäläismies täytti soittajan toivomuksen ja soittaja sai haluamansa, mutta päijäthämäläismiehelle puhelusta koitui iso menetys. Mies huomasi pankkitilinsä tyhjentyneen, kun liettualaiselle pankkitilille oli siirtynyt 47 500 euroa.

Lahtelainen Hämeen poliisi teki jutussa tutkintaa ja selvisi, että mies oli tehnyt virtuaalivaluuttakauppaa Iso-Britanniassa toimivan yrityksen sivustolla. Rahat vastaan ottanut yritys ilmoittaa osoitteekseen Karibianmerellä olevan saaren, nimeltään Aguilla.

Tutkinnanjohtaja esitti tutkinnan keskeyttämistä, koska rikos oli tehty ulkomailta eikä ollut tiedossa ketä siitä epäiltiin. Tutkinnanjohtajan mukaan näyttö ei riittäisi, vaikka tutkintaa jatkettaisiin, ja syyttäjä jättäisi syytteen nostamatta.

Syyttäjä oli samaa mieltä ja päätti esitutkinnan lopettamisesta. Hän teki ratkaisun runsas viikko sitten.

Vaikka jutussa tehtäisiin kaikki mahdolliset tutkinnat olisi syyttäjän mielestä epätodennäköistä, että tekijän henkilöllisyys selviäisi.

Rahasiirtojen selvittäminen edellyttäisi useiden kansainvälisten selityspyyntöjen tekemistä ja vaikka tekijä löytyisikin, niin hänen saaminen Suomeen vastaamaan teoistaan olisi epätodennäköistä.

Pankkitili, jolle rahat Päijät-Hämeestä siirrettiin oli viranomaisten arvion mukaan todennäköisesti vain välietappi, ja rahat jatkoivat matkaansa.

Tutkinnan jatkamisen kulut olisivat syyttäjän arvion mukaan todennäköisesti epäsuhteessa mahdollisesti odotettavissa olevaan seuraamukseen eikä rahansa menettänyt saisi omiaan takaisin.

Internetistä löytyy tietoja, jossa varoitetaan miehen käyttämästä sivustosta.